Hanne Severinsen (V), 2004-04-13:
Jeg vil gerne takke for denne anledning til, at vi kan gøre status her i Folketinget, og jeg vil gerne takke udenrigsministeren for hans redegørelse, som jo skitserede, at der desværre ikke er sket de fremskridt, som man kunne have håbet.
Der er, som udenrigsministeren nævnte det, tale om en ond spiral.
Alt, hvad der kunne gå galt, er gået galt, og terrorhandlingerne i Moskva var måske i virkeligheden vendepunktet, for faktisk var der tegn på en krigstræt befolkning i efteråret 2001.
Men nu hvor terrorhandlingerne bliver brugt som argument,
har det jo så også knust dem, som var imod krigen i Rusland.
Der er ikke mere en egentlig opposition i Dumaen, og det er jo en af de triste efterretninger efter det sidste valg i Rusland.
Fra russisk side søger man at opnå det, man kalder normalisering, men det er mest facade.
Man kan jo sige, at der er sket det fremskridt, at der ikke er direkte kamphandlinger, men som det allerede er blevet nævnt, er der desværre mange terrorhandlinger, og der er mange kidnapninger, og der er mange, som er ofre.
Så den måde, man har forsøgt at lave normalisering på, har helt klart ikke virket.
Det, som ville have været det kloge, ville have været, hvis man fra russisk side havde foretaget en egentlig forhandling med modparten.
I stedet for har man forsøgt en anden løsning, hvor man først lavede en folkeafstemning om en ny forfatning.
Den forfatning er der ikke nogen, der rigtigt ved, om der har været ret mange tjetjenere med til at skrive, i hvert tilfælde stod der som den første paragraf, at Tjetjenien var en uløselig del af Rusland.
Men man fik altså i stedet for en ny såkaldt forfatning og derefter et præsidentvalg, som jo heller ikke havde særlig meget med valg at gøre.
Her blev så Kadyrov valgt som præsident, og til efteråret skal der være lokalt parlamentsvalg.
Men det, som er vigtigt at gøre sig klart, er, at det mest er facade; genopbygningen er i gang, men der er utrolig meget korruption, så en del af de penge, der bliver bevilget fra russisk side, ser ud til at forsvinde andre steder hen.
Tjetjeniseringen har også medført, at overgrebene nu ikke foregår fra de tjetjenske tropper, men fra de tropper, som er Kadyrovs hær.
Så de, der bliver ofre for terror fra begge sider, er de almindelige borgere, og det er også borgerne i Moskva.
Derfor må vi selvfølgelig på alle mulige måder gøre, hvad vi kan, for at få løst den her konflikt.
Vi må også arbejde på, at der kan være international tilstedeværelse, herunder også at pressen kan være til stede, at der i det hele taget bliver mere åbenhed om, hvad det er, der foregår.
Der er i øjeblikket ikke tilstedeværelse f.eks. fra Europarådet, som der tidligere har været, men der er blevet udnævnt en ny ombudsmand, Vladimir Lukin, som forhåbentlig kan rette noget op på situationen og få gang i retsforfølgelsen af de mange overgreb, der foregår, så man kan få et egentligt retsopgør i Rusland.
Og jeg vil gerne understrege, at det er den rigtige måde at gøre det på.
Vi må kæmpe for, og det har den danske regering også gjort, at vi både i EU og i andre internationale organisationer har det her spørgsmål på dagsordenen.
Og den danske regering har hele tiden sørget for, at det var på dagsordenen, både i bilaterale forhandlinger, og når der var forhandlinger med Rusland på EU-plan, og det er jeg meget taknemmelig for, at man fortsætter med.
Jeg vil derfor på vegne af Venstre, Socialdemokratiet, Dansk Folkeparti, De Konservative og Det Radikale Venstre fremsætte følgende: Forslag til vedtagelse »Folketinget opfordrer regeringen til direkte og gennem EU og det øvrige internationale samfund fortsat at tilskynde de russiske myndigheder til at respektere menneskerettighederne i Tjetjenien og til at fremme en politisk løsning på konflikten.
Folketinget opfordrer samtidig den tjetjenske side til klart at tage afstand fra terrorisme i alle dens former.«
Det er klart, at det valg, som blev foretaget i efteråret, var helt utilfredsstillende.
Maskhadov blev anerkendt internationalt, dengang der sidst var præsidentvalg.
Hans periode er udløbet, den udløb for et par år siden, men jeg mener da bestemt, at man skal forhandle med de kredse, der står bag, for det er jo det sidste demokratiske valg, vi har set.
Så derfor er det naturligvis sådan, at når man siger, at der skal en politisk løsning til - og det er jo det, vi siger - så får man den
ikke blot ved at lægge en facade ud over det hele.